ועדת הכלכלה, כנסת 20, פרוטוקול מספר 606, 2017-11-13 13:30

איתן כבל: שלום לכולם, גברתי מנהלת הוועדה, הרשמת, הדובר, חברתי חברת הכנסת נאוה בוקר.

איתן כבל: יש כאן בקשה לדיון מהיר, שאושרה על ידי הנשיאות, לדיון בנושא: מציאת פתרונות ומזעור נזקים לבעלי מוניות מהפסקת מכירת מוניות יד שנייה לפלסטינאים, של חברת הכנסת נאוה בוקר.

איתן כבל: בבקשה, יקירה, תציגי בפנינו את הנושא.

נאוה בוקר: מי כמוך מכיר את ענף המוניות ואת הקשיים שבהם החברים נמצאים.

נאוה בוקר: כפי שאתם בוודאי יודעים, מוניות נרכשו בישראל בעבר ללא מכס.

נאוה בוקר: בעשורים האחרונים הייתה אפשרות לבעלי המוניות למכור את המוניות שבבעלותם – הם הגיעו הרי לקילומטרז' גבוה מאוד – לתושבי הרשות הפלסטינאית.

נאוה בוקר: בגלל כל מיני החלטות פנימיות של הרשות הפלסטינאית – הם יסבירו את זה טוב בהרבה ממני – וחרם מצדם על מדינת ישראל, היום אין להם אפשרות מעשית למכור את כלי הרכב המיושנים שלהם למי שבזמנו קנו אותם.

נאוה בוקר: זה מכריח אותם למכור את אותם רכבים בארץ ומצריך תשלום מכס על כלי רכב שהוותק שלהם הוא מתחת ל-14 שנים.

איתן כבל: המכירה, ההעברה מחייבת אותם בתשלום מכס.

נאוה בוקר: זה גורם לכך שרבים מהם נאלצים להמשיך ולנסוע על רכבים ישנים מאוד, הם לא מחליפים אותם לחדשים.

נאוה בוקר: יש סתירה בין הגדרת הפחת של כלי הרכב, שמוגדר על ידי משרד התחבורה ל-4 שנים, לבין הזמן שבו יש צורך לתשלום מכס על כלי רכב למטרת מכירה, שמוגדר ל-14 שנים.

נאוה בוקר: כלומר נוצר תרחיש בעייתי מאוד.

נאוה בוקר: זה אומר שיש פגיעה הן במישור הבטיחותי והן במישור הסביבתי, כי הרכבים האלה ישנים מאוד ומזהמים.

נאוה בוקר: לפני מספר שנים יצא מכתב ממשרד האוצר שבו נכתב: "במידה וישתנו תנאי השוק אנחנו נשקול להפחית את המכס על מכירת מוניות".

נאוה בוקר: זה מתאר במדויק את המציאות היום.

איתן כבל: יש כאן נציגים של משרד האוצר?

נאוה בוקר: נציג משרד האוצר לא זומן לישיבה?

<לאה ורון: הוא בוודאי זומן.

<לאה ורון: הם הבהירו לנו שהם לא רלוונטיים לדיון הזה, על אף שאנחנו טענו בפניהם שהם רלוונטיים מאוד.

<לאה ורון: לא רק הזמנו את משרד האוצר אלא הזמנו גם את רשות המסים.

<יהודה בר אור: הם הרי רלוונטיים לעניין.

נאוה בוקר: זאת השיטה שלהם, הם פשוט מתחמקים מכל דיון, אין מה לעשות.

איתן כבל: לא נעבור על כך מבלי להתייחס.

איתן כבל: תודה לך, גברתי.

איתן כבל: אפתח את הדיון.

איתן כבל: מי יציג את הדברים?

<יהודה מזרחי: אני מהנהלת איגוד המוניות, עם יהודה בר אור, יושב-הראש שלנו, ואשמח להסביר.

<יהודה מזרחי: נהגי המוניות גם כך סובלים מפרנסה קשה.

<יהודה מזרחי: אחד הגורמים לעלויות הגבוהות זה הרכב.

<יהודה מזרחי: עד לפני שנה הרשות הפלסטינאית הסכימה ורכשה מכוניות, במשך לפחות ארבעים שנים, את כל הרכבים המיושנים שהיו מזהמי אוויר והיה צריך לחדש משק.

<יהודה מזרחי: בשנה האחרונה, מ-1 בינואר האחרון הם הפסיקו לקנות רכבים.

<יהודה מזרחי: נוצר מצב של פחת הרבה יותר מואץ וגדול לנהג המונית, בלאי גדול יותר.

<יהודה מזרחי: נהגים פחות מחליפים מכוניות כי אין להם למי למכור.

<יהודה מזרחי: זה גורם לכך שיש יותר זיהום אוויר, שיש יותר מכוניות מיושנות שזקוקות לחידוש.

<יהודה מזרחי: הרי היום במכוניות החדשות יש המון מערכות אקטיביות שמונעות תאונות וכדומה.

<יהודה מזרחי: בקיצור, זה מונע חידוש משק.

<יהודה מזרחי: אין בזה מרוויח, יש פה רק נזק.

<יהודה מזרחי: האלטרנטיבה שנותרה לנו אחרי בחינת המצב על ידי יהודה בר אור היא לעמוד על כך שמשרד האוצר, כפי שהתחייב בעבר לאיגוד, יעמוד בשלו ויוריד את המכס על מוניות.

<יהודה מזרחי: זה יקל עלינו למכור אותן לסקטור הפרטי.

<יהודה מזרחי: מה זה אומר?

<יהודה מזרחי: רכבים שעברו 3-4 שנים על הכביש, שנסעו 300,000, 400,000 קילומטרים, רכבים כאלה לא ראויים להסיע נוסעים.

<יהודה מזרחי: בכל העולם, בתום שנתיים בארצות הברית זה עובר לסקטור הפרטי או לפירוק.

<יהודה מזרחי: בהשוואה וכדי לחזק את מה שאני אומר, מס הכנסה מזכה נהג מונית בתום 4 שנים, פחת אפס, כלומר 25% זיכוי מס בכל שנה ואחרי 4 שנים הנהג מקבל זיכוי של 100%.

<יהודה מזרחי: אבל במכס זה לא מוכר.

<יהודה מזרחי: המכס זה מדינה אחרת.

<יהודה מזרחי: במכס משלמים על מונית בת 4 שנים, שלמעשה לא שווה כלום, מכס של 10,000 או 8,000 שקל.

<יהודה מזרחי: בדרך הזו לא ניתן למכור את האוטו לסקטור הפרטי.

<יהודה מזרחי: יש פה עוול.

<יהודה מזרחי: יש לנו התחייבות של משרד האוצר.

איתן כבל: כאשר אתה רוצה למכור את הרכב שלך שהוא כבר בלאי מבחינת הכללים, סוג של בלאי לעניין הובלת נוסעים, כאשר אתה רוצה למכור אותו פה בשוק הפרטי אז המכס עומד לך בדרך וכאילו אתה מבצע עסקה.

נאוה בוקר: משרד התחבורה קובע את זה, לא הם מחליטים.

<יהודה מזרחי: רק משפט אחרון: כאשר אני רוצה להסב אוטו ממונית לרכב פרטי אני משלם מכס.

<יהודה מזרחי: זה לא רלוונטי למציאות.

איתן כבל: ברגע שאתה מבצע את הפעולה הזו הוא "גוזר" את מה שהוא כאילו חסך ממך בפחת.

<יהודה בר אור: העניין הזה עולה מתוך השטח שבו אנחנו נמצאים.

<יהודה בר אור: לדוגמה, אתה קונה אוטו ב-100,000 שקל, שזה רוב המכוניות הפשוטות שאנחנו קונים, כמו "סקודה" וכן הלאה, ואחרי שנתיים יורד לך כמעט 50%, ואחרי 4 שנים אתה מוכר את הרכב בקושי ב-25,000 שקל.

<יהודה בר אור: יושב לידי יהודה מזרחי שנמצא בעניינים.

<יהודה בר אור: פשוט אין להם עכשיו אפשר לקנות ממני יותר.

<יהודה בר אור: למה?

<יהודה בר אור: הוא אומר: אם אקנה ממך, זה עומד לי במגרש, אין לי אפשרות להעביר את זה הלאה ולכן אני נתקע עם האוטו הזה.

<יהודה בר אור: כדי שאקנה את זה ממך אני צריך להרוויח על זה קצת זמן כאשר אני מאחסן את זה במגרש שלי.

<יהודה בר אור: מה שעכשיו כולנו אומרים, שהמגרשים הם הצינור היחיד שאנחנו יכולים להעביר את האוטו מהנהג עצמו לאיש שקונה את זה, כי נהג שרוצה לקנות אוטו חדש חייב לעבור את המהלך הזה, ושוב הוא נכנס לחובות ואף פעם הוא לא גומר אותם.

<יהודה בר אור: ככל שאני ותיק ומופיע הרבה בכנסת, כל אוטו שלי אני צריך להחליף בכל 3 שנים ותמיד אני לוקח הלוואה.

<יהודה בר אור: במשך 37 שנים לא קניתי אוטו מבלי לקחת הלוואה.

<יהודה בר אור: אז מה, אי אפשר כך.

<יהודה בר אור: אם הייתה לי אפשרות אחרי 4 שנים למכור את האוטו הזה, שכבר נסע קרוב ל-300,000, 400,000 קילומטרים, בשוק הפרטי הייתי יכול לקבל עוד 15,000–20,000 שקל.

<יהודה בר אור: מה המכס רוצה ממני?

<יהודה בר אור: על אותו אוטו שנסע כבר 4 שנים, שלא שווה כלום, ששווה 25,000 שקל, הוא רוצה ממני 20,000 שקל מכס.

<יהודה בר אור: אי אפשר כך.

איתן כבל: אני רוצה לשמוע את משרד התחבורה ולפי דבריו אחליט אם אני סוגר את הישיבה ואיך אני מטפל בזה.

נאוה בוקר: אני לא מבינה איך משרד האוצר, כל פעם הנציג שלו מרשה לעצמו לא להגיע לדיונים האלה.

נאוה בוקר: זה פשוט בושה וחרפה.

איתן כבל: לא אצלי, לא אתן לזה לעבור כך.

איתן כבל: בבקשה.

<ניר משה: אני מאגף תחבורה ציבורית.

<ניר משה: נושא המכס לא נמצא בסמכות משרד התחבורה וחסרים פה לדעתנו אנשי רשות המסים ומשרד האוצר.

<ניר משה: אנחנו נלמד את הנושא ונגבש בו עמדה, אבל כרגע אין לנו עמדה.

<לאה ורון: הם ידעו שזה הדיון.

איתן כבל: גברתי מנהלת הוועדה, אני רוצה שינוסח מכתב למנכ"ל משרד האוצר ולראש רשות המסים, מכתב חריף מאוד, שאני רואה בחומרה רבה את היחס המזלזל לכנסת.

איתן כבל: לא נעבור על זה לסדר היום.

איתן כבל: אני מבקש את ההתייחסות הדחופה שלהם לתהליך הזה.

איתן כבל: הנושא מונח לפתחם, ורק לפתחם.

איתן כבל: אני מבקש התייחסות.

איתן כבל: נערוך דיון נוסף כאשר הם יגיעו לכאן בדחיפות.

איתן כבל: אני לא מתכוון לעבור על זה לסדר היום.

איתן כבל: אני רוצה שיישלח העתק ליושב-ראש הכנסת ולשר האוצר.

איתן כבל: זה פשוט חוצפה, אין לי הגדרה אחרת.

<יהודה מזרחי: התחלנו את התהליך לפני כ-4 שנים, כבודו, ויש התייחסות, שאם ישתנה השוק הם יתייחסו לזה.

איתן כבל: יש לכם את זה בכתב?

<יהודה מזרחי: כן, יש מכתב שמשרד האוצר כתב ליהודה בר אור.

<יהודה מזרחי: (מציג ליושב-ראש הוועדה את המכתב ממשרד האוצר ליהודה בר אור.

<יהודה מזרחי: )

<יהודה מזרחי: במכתב נאמר שאחרי 4 שנים תהיה הטבה מלאה ולא ישלמו מס בכלל.

<יהודה מזרחי: יהודה בר אור קיבל הבטחה להפחית מכס לאפס.

איתן כבל: יהודה שם את האצבע על הנקודה.

איתן כבל: כפי שאומרת מנהלת הוועדה, יכולתי להניח מסקנות על שולחן הכנסת, עם הנזיפות והכול, אבל אנחנו רוצים לתת מענה, לא רק לעשות "וי" שעשינו דבר מה.

איתן כבל: גם כך לפתחם של נהגי המוניות יש כל כך הרבה בעיות ועניינים ואני באמת רוצה שתינתן תשובה מקצועית ועניינית.

איתן כבל: לכן אבקש לקיים דיון נוסף עם הגורמים האלה.

איתן כבל: אם הם לא ירצו לבוא – אני אטפל בזה באופן אישי.

איתן כבל: אני לא מתכוון לעבור על זה לסדר היום.

איתן כבל: גם כך, בעזרת השם בתחילת ינואר – עוד אבוא אתכם בדין ודברים – בכוונתי לנהל שימוע, סדרה של כ-10 דיונים על התחבורה הציבורית, וכמובן שלכם יש מקום של כבוד בעניין הזה.

<מצליח שבתאי: זה כולל את תקנה 84א?

איתן כבל: אנסה לסיים את כל העניינים.

איתן כבל: יש שני דברים שונים: את העניינים של נהגי המוניות – אתה מדבר על נהגי השירות?

<מצליח שבתאי: לא, אני מדבר על מוניות ספישל.

<מצליח שבתאי: דיברנו על תקנה 84א, שמשרד התחבורה לא אוכף אותה.

<מצליח שבתאי: דיברתי אתך על הנושא הזה.

איתן כבל: אני זוכר.

איתן כבל: אנחנו מדברים על ה"אוברים" וכן הלאה.

איתן כבל: מי שולח לי את כל החומר?

איתן כבל: הייתה עכשיו פסיקה בבריטניה לגבי פורעי חוק.

<שי דיין: אולי דן שטפל שלח לך.

<יהודה בר אור: בפסיקה הזאת האיגוד מעורב.

<יהודה בר אור: ב-22 בחודש אנחנו מחכים "לסגור" את העניין הזה אחת ולתמיד.

איתן כבל: ההסכמה שקיבלנו פה בוועדה, שיוכלו נהגים לקחת איתם הסעה שיתופית.

<יהודה מזרחי: הסעה שיתופית דרך המונה בצורה מסודרת, אבל היינו בישיבה לפני שבועיים ואז ביקשתי שיעשו תוכנה שתחיל את ההסעה השיתופית במונה, כפי שעבר בחוק ההסדרים כאשר הוחלט שהסעה שיתופית תיעשה על ידי מוניות ספישל בלבד.

<יהודה מזרחי: אדוני היושב-ראש, שים לב שביקשתי שיעשו תוכנה לפיתוח המונה הדיגיטלי החדש, שהתוכנה תהיה כבר בנויה.

<יהודה מזרחי: הם לא יעשו את זה, אני אומר לך את זה פה בשולחן, כי יש שם אינטרסנטים.

<יהודה מזרחי: אני אומר דברים קשים.

<יהודה מזרחי: יש לי חשש שיש מניעים שונים מדוע לא רוצים להכניס את ההסעה השיתופית לפי חוק הסדרים.

<יהודה מזרחי: זה אמור היה להיות במונה החדש אך הם לא ענו לי על השאלה בישיבה הקודמת.

איתן כבל: תשלח לי מכתב בעניין זה.

<יהודה בר אור: אני גם אשלח לך מכתב על ההתנגדות שלנו להצעה של חברת הכנסת מרב מיכאלי.

איתן כבל: דרך אגב, אם כבר מדברים פה: ראיתי את הצעת החוק של מרב מיכאלי ושל מירב בן ארי.

<יהודה מזרחי: הן הציעו לעשות הסעות פרטיות כהחזר הוצאות.

<יהודה מזרחי: זה בדיוק פתיחת דלת ל"אובר".

איתן כבל: איך הממשלה נתנה לזה לעבור?

<לאה ורון: זה מובא כהצעת חוק פרטית.

איתן כבל: היא עברה פה בקריאה הטרומית.

<יהודה מזרחי: הראו בטלוויזיה ביום שישי האחרון מספר נהגי מוניות שהצהירו שאנחנו עובדים 4-5 שעות ומרוויחים 500 שקל, יופי של פרנסה.

<יהודה מזרחי: מצד שני, "אובר" טוען שזה החזר הוצאות.

<יהודה מזרחי: נו, באמת, איך אפשר כך לשקר?

<יהודה בר אור: דיברתי עם מרב מיכאלי, אני מעורב בכל הדיון איתה.

<יהודה בר אור: היא פשוט מאוד לא רצתה להבין שאני לא נגד.

<יהודה בר אור: אם זה היה חוק שלא הייתה בו מעורבות של "אובר" וכן הלאה, כדי להסיע סטודנטים תמורת זה שהם משלמים את עלות הדלק, אז הכול טוב ויפה.

איתן כבל: אבל למה צריך?

איתן כבל: אני לא מבין, כשבאים לפה עוזרים פרלמנטריים- - -

<לאה ורון: כי אסור למסיע לקחת כסף.

<לאה ורון: אם עוזר פרלמנטרי מגיע לכאן ולוקח אתו עוזר פרלמנטרי שני והם מתחלקים בהוצאות עבור הדלק, זה אומר שהבעלים של הרכב עבר על החוק כי אסור לו להסיע נוסעים בשכר, וגם אין ביטוח.

איתן כבל: אני איתן כבל, נעזוב שאני חבר כנסת, נניח שאני עובד פה באיזו מחלקה ובכל יום אני נוסע לירושלים ויש לי שכן שמציע שנגיע להסדר וניסע ביחד: "אני אשלם לך את ההוצאות".

<יהודה בר אור: אם לא דיברת – תעשה מה שאתה רוצה.

<יהודה בר אור: ברגע שאתה עושה את זה, זה כמו שתיסע ברמזור אדום ותספר לכל העולם שאתה נוסע ברמזור אדום.

איתן כבל: זה אסור אם אדם משלם לי עבור הדלק, אומר שהוא משתתף אתי בדלק?

<יהודה בר אור: היום זה מתחיל עם דלק, מחר ימשיך עם דברים אחרים.

<ניר משה: החוק לא מסדיר את זה.

<ניר משה: יש כמה בעיות בנושא הזה, גם בטיחותיות, גם בעניין מיסוי.

<עזרא לוי: זה הסעת נוסעים בשכר.

<יהודה בר אור: הביטוח לא מתיר את זה, החוק לא מתיר את זה, ואני לא מתיר את זה.

<יהודה בר אור: מה אתה אומר על זה?

<שי דיין: אני מארגון נהגי המוניות.

<שי דיין: לא בתשלום ולא בתמורה, אפילו נשיקה אסור לתת, כל תמורה אחרת אסורה, אפילו אם תביא לו שוקולד בתמורה.

<שי דיין: גם אם הבאת שוקולד לנהג שהסיע אותך זה עבירה על החוק.

<שי דיין: על פי תקנה 84א: "לא יסיע ולא ירשה לאחר להסיע".

איתן כבל: נציגת המשרד להגנת הסביבה, מה אתם עושים כדי לעזור להם?

<דקלה בן יעקב: אני ראש ענף זיהום אוויר מתחבורה במשרד להגנת הסביבה.

<דקלה בן יעקב: המנדט שלנו הוא לטפל בזיהום אוויר מתחבורה ולא לחשוב איך לעזור לנהגי המוניות, אבל גם בהיבט הזה בשנה האחרונה אנחנו תומכים בקניית מוניות היברידיות.

<דקלה בן יעקב: המשרד להגנת הסביבה משתתף בכ-20,000 שקלים ברכישת מונית היברידית.

<דקלה בן יעקב: בהקשר הזה, למוניות היברידיות יש את ההפחתה המדורגת של המס בתוך 3 שנים.

<יהודה בר אור: יש אופציה, אם הוא רוצה לשנות ל-4 שנים.

<דקלה בן יעקב: נכון.

<דקלה בן יעקב: האינטרס שלנו שזה יישאר כי אנחנו מעוניינים שתהיה עדיפות למוניות היברידיות.

<דקלה בן יעקב: מבחינתנו כל דבר שיקדם רכישה נוספת וקידום של רכבים פחות מזהמים, גם בהיבט של מוניות, אנחנו מברכים על כך.

איתן כבל: דרך אגב, גריטה יכולה לעזור לכם?

<יהודה מזרחי: גריטה זה אולי 5,000 שקל על השרידים, זה לא נותן תמורה.

<מצליח שבתאי: אני מארגון נהגי המוניות.

<מצליח שבתאי: בהמשך לדבריה על זיהום האוויר והמעבר לרכב היברידי, באותו אופן אני מבקש שלגבי המכוניות הישנות שלנו יבטלו לנו את המכס, יפחיתו לנו את תשלום המכס על המונית, אז נוכל למכור אותה כרכב פרטי ואז לרכוש רכב היברידי.

<מצליח שבתאי: שיקלו עלינו את המעבר.

<מצליח שבתאי: היום אם יש לנו אוטו מרצדס מודל 2014 שעולה 30,000 שקל.

<מצליח שבתאי: תחשוב על זה, כפרייבט זה עשוי לעלות יותר מ-100,000 שקלים.

<מצליח שבתאי: כאשר אנחנו רוצים להפוך את זה לפרייבט המסים על רכב כזה הם 45,000 שקל.

<מצליח שבתאי: עם כל שאר האגרות מגיעים ל-85,000, 90,000 שקל ואז אם אנחנו לוקחים את מחירון הרכב מינוס מחיר האגרות זה כבר לא ריאלי למכירה.

<שי דיין: מי ירצה לקנות מונית ישנה כאשר השווי שלה למכירה אחר כך כיד שלישית הוא 35% פחות.

<מצליח שבתאי: אם יפחיתו לנו את המכס זה יקל עלינו לעבור לרכבים ההיברידיים.

<יהודה מזרחי: זה גם ייתן לנו עוד כמה שקלים.

איתן כבל: העניין ברור.

איתן כבל: רק ניסיתי להבין את כל התמונה.

<משה בר: אני יושב-ראש עמותת "תנו יד לחירש, נכים למען נכים".

<משה בר: רציתי לשאול משהו את נהגי המוניות בנוכחותך.

<משה בר: למה כאשר נכה מגיע למונית הוא צריך לשלם יותר מאשר אזרח רגיל?

<משה בר: למה המוניות של הנכים מסיעות אנשים רגילים ולא את הנכים?

<משה בר: אלה דברים גרועים מאוד.

<משה בר: במקום לפזר את מוניות הנכים בכל התחנות, שיהיו בתחנות וייקחו נכים כמו נוסעים רגילים.

<משה בר: וגם מונית רגילה שעוצרת לנכה לא צריכה לקחת מחיר גבוה יותר מהנכה.

<משה בר: אלה דברים גרועים מאוד.

<מצליח שבתאי: אני מציע לרשום את מספר הנהג, את מספר הרכב ולהגיש תלונה למשרד התחבורה.

<מצליח שבתאי: נהג מונית חייב להפעיל מונה בכל נסיעה.

<משה בר: הוא לוקח על העגלה בנפרד.

<מצליח שבתאי: אין דבר כזה.

<יהודה בר אור: הטעות המצערת הזאת הייתה אך ורק בגלל חברי הכנסת.

<יהודה בר אור: בדיון לפני 4 שנים אמרתי: תחלקו את זה לתחנות ואז אוכל לשלוט שנהגים ייקחו את האנשים.

<יהודה בר אור: משה בר גם היה בדיון הזה.

<יהודה בר אור: אמרו: לא, אנחנו נמצא פטנט איך למכור את זה.

<יהודה בר אור: מכרו את זה לבעלי עניין ב-10,000 שקל.

<יהודה בר אור: קנו 50 רכבים, והאנשים האלה לא יודעים לשים על זה מכונות ובגלל זה הם לא נותנים שירות לנכים.

<יהודה בר אור: זו הבעיה.

<יהודה בר אור: אנשים לא מבינים שאנחנו יודעים איך לעשות את העבודה הכי טוב למען הנכים, למען תושבי ישראל ולמען נהגי המוניות, פה זה עוד הוכחה.

<יהודה בר אור: אני מוכן שכבודו יבדוק בפרוטוקול של הדיון שנערך בכנסת לפני 4 שנים ויקרא אם יהודה בר אור לא אמר את המילים האלה גם אז.

<יהודה בר אור: אם זה היה מתבצע כפי שאני הצעתי הייתי שם בכל תחנה 3-4 מכוניות כאלה, הם היו מתקשרים בטלפון ומקבלים אוטו מיוחד רק להם והיה להם מענה דרכי.

<יהודה בר אור: הם באים אליי ורוצים שאעזור להם בזמן שאין לי בתחנות בכלל מוניות כאלה.

<יהודה בר אור: הם הלכו לסקטורים פרטיים והם לא עובדים ביחד אתי.

<יהודה בר אור: לכן אין מענה לאנשים הנכבדים האלה, שמגיע לעזור להם.

<יהודה בר אור: הסכמנו שיציפו לנו את השוק, שגם כך מוצף, בעוד 1,000 מכוניות כאלה, אבל היה צריך לחלק את זה בצורה נכונה.

<יהודה בר אור: משרד התחבורה, משרד האוצר וכל חברי הכנסת פה החליטו שהם מבינים טוב יותר ממני והם עשו את מה שהם רוצים, כי הם החוק ולא אני.

איתן כבל: תודה.

איתן כבל: אני מסיים את הדיון.

איתן כבל: הישיבה נעולה.

איתן כבל: ניפגש בקרוב.